ሕብረተሰቡ ሕገ ወጥ ዕርድንና ሥጋ ዝውውርን እንዲከላከል ተጠየቀ
አዲስ አበባ:- መላው ህብረተሰቡ፤ በተለይም የአዲስ አበባ ከተማ ነዋሪ እየተካሄደ ያለውን ሕገ-ወጥ ዕርድ፣ የሥጋ ዝውውርና ንግድን እንዲከላከለ፤ እንዲቆጣጠርና ከሚመለከታቸው አካላት ጋር በጋራ እንዲሠራ ጥሪ ቀረበ።
የአዲስ አበባ ከተማ አስተዳደር የአርሶ አደርና ከተማ ግብርና ልማት ኮሚሽን እንዳስታወቀው በከተማዋ የተለያዩ አካባቢዎችና የግል መኖሪያ ቤቶች በርካታ ሕገ-ወጥ የዕርድ ከብቶች ዝውውር፣ ሕገ ወጥ ዕርድና የሥጋ ሽያጭ ተግባራት ይከናወናሉ። እስካሁን በተደረገው ጥናትና ጥናቱን መሠረት ያደረገ አሰሳ ተካሂዶ በርካታ ሕገ-ወጦች ላይ ሕጋዊ እርምጃዎች የተወሰዱ ቢሆንም ችግሩን በዘላቂነት ለመቅረፍ የህረተሰቡ ሙሉ ተሳትፎና ከሚመለከታቸው አካላት ጋር መተባበር እጅግ አስፈላጊ ነው።
የኮሚሽኑ ምክትል ኮሚሽነር አቶ አሰግደው ኃይለጊዮርጊስ ትናንት በኮሚሽኑ አዳራሽ በሰጡት ጋዜጣዊ መግለጫ እንደተናገሩት በከተማው ውስጥ ሕገ-ወጥ ዕርድ በስፋት እየተካሄደ ሲሆን ይህም በአጠቃላይ ነዋሪው፣ ከተማው መስተዳድር፣ በንግዱ ዘርፍ በርካታ ችግሮችን እያስከተለ ይገኛል።
ምክትል ኮሚሽነሩ እንደተናገሩት ከሆነ በዚህ ሕገወጥ ተግባር ብቻ የከተማው መስተዳድር በየዓመቱ ከአንድ ቢሊዮን ብር በላይ ገቢን የሚያጣ ሲሆን ይህም በክልሉ እየተካሄደ ባለው ልማት ላይ ከፍተኛ መደናቀፍንና መጓተትን እያስከተለና የነዋሪውን ተጠቃሚነት እያስተጓጎለ፤ ሕጋዊ አሠራርን በመከተል እየሠሩ ያሉ ባለሀብቶችን እየጎዳና ፍትሀዊ የንግድ ሥርዓቱን እያዛባ፤ ከሁሉም በላይ ነዋሪውን ለከፋ የጤና ችግር እየዳረገ ይገኛል።
በአንድ ቀን ኦፕሬሽን በተካሄደ አሰሳ ብቻ 138 ምግብ
 ቤቶች ላይ እርምጃ የተወሰደ ሲሆን ይህም ከ10 እስከ 15 ሚሊየን ብር የሚገመት መሆኑንም ሃላፊው ተናግረዋል፡፡ 
በዚሁ ቀን 250 በጎችና ፍየሎች ለሕገ ወጥ ዕርድ እንደተዘጋጁ መያዛቸውን፤ በከተማው ከሚከናወኑ የበግና ፍየል ዕርዶች 90 በመቶ የሚሆኑት ሕገ-ወጥ መሆናቸውንና በዚህ ተግባር የተሰማሩት በተለይ ሆቴሎችና ሬስቶራንቶች እንደሆኑ የተናገሩት አቶ አሰግደው በሂደቱም ለዚህ ተግባር ፍቃድ የሌላቸው ተሽከርካሪዎች፣ ደላሎች፣ የግል ቤት ባለቤቶች ወዘተ ተባባሪዎች እንደነበሩና 132 ልኳንዳ ቤቶች ላይም የተለያዩ እርምጃዎች እንደተወሰዱ ተናግረዋል።
እያንዳንዱ ሥጋና የሥጋ ውጤቶችን ከልኳንዳም ይሁን ከሱፐር ማርኬት የሚገዛ ተጠቃሚ ስለትክክለኛ ዕርድነቱና ሕጋዊነቱ መረጃ መጠየቅ ይገባዋል ያሉት ምክትል ኮሚሽነር አሰግደው ለእያንዳንዱ ጉዳይ ማለትም በቄራ ስለመታረዱ፣ ስለ ሥጋው ጤናማነት፣ የትኛው ብልት እንደተወገደና እንዳልተወገደ ሁሉ የሚያሳይ ቮቸር ያለው በመሆኑ ይህንን የማየት፤ ለወደፊቱም ይህንኑ ልምድ በማዳበር ህዝቡ እራሱንና አካባቢውን ከእንደዚህ አይነቱ ሕገ-ወጥ ተግባር ሊከላከል እንደሚገባም አሳስበዋል።
የአዲስ አበባ ቄራዎች ድርጅት ዋና ሥራ አስኪያጅ አቶ ሰይድ እንድሪስ በበኩላቸው ድርጅታቸው በአንድ በሬ 702፤ በአንድ ፍየል /በግ 88 ብር እያስከፈለ አገልግሎት እንደሚሰጥ ተናግረዋል። 
በተደረገው አሰሳም በከተማው 146 ሕገ-ወጥ የማረጃ ቦታዎች መገኘታቸውን የጠቆሙት አቶ ሰይድ፣ ከእንስሳት፣ ሥጋና የሥጋ ውጤቶች ጋር በተያያዘ በከፍተኛ ደረጃ ገዳይ የሆኑ 200 የበሽታ አይነቶች በከተማው የተለዩ ከመሆናቸው አንፃር ችግሩን የከፋ እንደሚያደርገውና ነዋሪው የመከላከል ሥራውን ከፍትህና ፀጥታ አካላት ጋር በመሆን እንዲያጠናክር አደራ ብለዋል።
አዲስ ዘመን ሰኔ 19/2012
ግርማ መንግሥቴ